
Ce au în comun zeul dacilor şi Dumnezeul creştinilor. Zamolxianismul avea 
oamenii lui sfinţi, credinţa în nemurire, taina învierii şi preoţime bine 
structurată. 
Zamolxis era considerat zeul suprem al geto-dacilor FOTO filedelumina.ro Între 
cultul zamolxian atribuit daco-geţilor şi creştinism sunt o serie de similitudini. 
Acestea se reflectă atât în practica cultului religios, cât şi la nivel de dogmă. 
Acest lucru i-a făcut pe marii istorici ai religiilor precum Mircea Eliade să 
considere creştinismul la români o continuare firească, cu doar câteva 
reinterpretări, a zamolxianismului. Prin prisma scrierilor antice, a studiilor 
istorice şi de istorie a religiilor a fost fundamentată ideea că daco-geţii, acea 
ramură nord dunăreană a tracilor, credeau într-un panteon conduse de un zeu 
suprem Zalmoxis. Această divinitate când cu valenţe solare, când pământeşti şi 
chiar subterane, presupun istoricii şi geografii antici, pe baza unor legende 
aflate de la grecii din Hellespont, ar fi existat şi în realitate.    Ar fi fost un sclav 
al lui Pitagora   „După câte am aflat de la elenii care locuiesc în Hellespont şi 
Pont, acest Zalmoxis, fiind om ca toţi oamenii, ar fi trăit în robie la Samos ca 
sclav al lui Pitagora, fiul lui Mnesarchos. Apoi câştigându-şi libertatea, ar fi 
dobândit avuţie multă şi dobândind avere, s-a întors bogat printre ai lui”, scria 
Herodot.    Nu se ştie exact când a apărut credinţa în acest zeu, dacă a fost un 
lider religios sanctificat sau când a trăit. De altfel, despre Zalmoxis aflăm doar 
de la istoricii străini, deoarece triburile geto-dace fără scriere nu au lăsat dovezi 
scrise privind zeul lor suprem. Tot autorii antici descriu sistemul de credinţe 
religioase, reunite în forma zalmoxianismului, ca şi cult religios specific geto-
dacilor. Pentru istoricii religiilor precum Mircea Eliade, cultul zalmoxian are 
multe puncte comune cu religia creştină.    Zalmoxis, un „Mesia“ dacic ce 
propovăduia viaţa de apoi   Însăşi prin descrierea lui Herodot, Zalmoxis este un 
om în carne şi oase, care trăieşte printre geţi, ca mai apoi, printr-un mister 
uluitor şi o viaţă exemplară, să obţină sanctificarea şi înălţarea definitivă în 
panteon. Este o asemănare izbitoare cu modelul cristic apărut în creştinim. 
Practic, Zalmoxe este un fel de ”Mesia” tracic care şi-a scos poporul din 
întunecime, i-a oferit principalele percepte religioase şi cel mai de preţ dar, 
nemurirea.    ”În timpul ospeţelor îi învăţa că nici el, nici oaspeţii lui şi nici 
urmaşii acestora în veac nu vor muri, ci se vor muta numai într-un loc unde, 
trăind de-a pururrea, vor avea parte de toate bunătăţile”, scria Herodot. Mai 
precis Zalmoxis le oferă speranţa într-o lume după moarte şi conturează ideea 
de rai, principii regăsite şi în creştinism. Totodată, asemeni creştinismul, în 
cadrul zalmoxianismului, aşa cum a rămas mărturie de la autorii antici, se face 
clar delimitarea dintre suflet şi trup. Doar sufletul devenea nemuritor într-o 
lume paradisiacă ce nu aparţinea nici măcar lui Zalmoxis, deşi el se afla în 
aceasta.    ”Ceea ce pare sigur este că pentru geţi, ca şi pentru iniţiaţii 
Misterelor Eleusine sau pentru «orifici», post-existenţa preafericită începe 
după moarte: numai sufletul spiritual îl întâlneşte pe Zalmoxis”, precizează şi 
Mircea Eliade în lucrarea sa ”De la Zalmoxis la Ghenghis-Han”. Pe greci, ca şi pe 
multe popoare antice care locuiau în preajma triburilor daco-getice, această 
credinţă era unică şi fascinantă. ”Credinţa în imortalitatea sufletului n-a încetat 
să-i intrige pe grecii din secolul al V lea. Herodot nu găsea formulă mai 
spectaculoasă de introducere decât prezentându-i pe geţi ca pe cei «care cred 
în nemurirea lor»”, scria Eliade.    ”Învierea” lui Zalmoxe, începutul unui 
cult    După ce a petrecut o viaţă de înţelept printre daci propovăduindu-le 
nemurirea sufletului şi existenţa unui loc lipsit de griji după moarte, pur 
spiritual, Zalmoxe păşeşte în rândul zeilor, se leapădă de condiţia umană printr-
un mare mister, asemănător religiei creştine. Mai precis Zalmoxe ”moare” şi 
apoi ”învie”.    ”Pusese să i se facă o locuinţă sub pământ. Când locuinţa îi fu 
gata, se făcu nevăzut din mijlocul tracilor, coborând în adâncul încăperilor 
subpământene, unde stătu ascuns vreme de trei ani. Tracii fură cuprinşi de 
părere de rău după el şi-l jeliră ca pe un mort. În al patrulea an se ivi însă iarăşi 
în faţa tracilor şi aşa îi făcu Zamolxis să creadă toate spusele lui”, scria 
Herodot.    În acest act, la fel ca în creştinism, Micea Eliade, vede o moarte 
iniţiatică şi apoi o transformare a celui ce a fost om în divinitate, ce urmează să 
fie venerat. ”Este vorba de un ritual iniţiatic. Acesta nu implică cu necesitate că 
Zalmoxis era o divinitate chtoniană A coborâ în Infern înseamnă a cunoaşte 
«moartea iniţiatică», experienţă susceptibilă de a întemeia un nou mod de 
existenţă”, precizează Eliade. Pentru marele istoric al religiilor, credinţa în 
nemurire şi moartea urmată de epifanie reprezintă un punct esenţial de 
legătură între zalmoxianism şi creştinism în spaţiul carpato danubiano-
pontic.    ”Putem deci să ne gândim că credinţele relative la Zalmoxis şi la cultul 
său au fost absorbite şi radical transformate de creştinism. E greu de crezut că 
un complex religios centrat pe speranţa de a obţine nemurirea, având ca model 
- şi meditaţie - un zeu de structură misterică, să fi fost ignorat de misionarii 
creştini”, susţine Eliade.   Sihaştrii, preoţi şi prooroci în lumea lui 
Zalmoxe   Cultul zalmoxian a uşurat creştinarea autohtonilor, prin numeroasele 
asemănări cu noua religie. Pe lângă credinţa în nemurire, caracterul mesianic al 
lui Zalmoxis, epifania existau şi asemănări privind organizarea şi concepţiile 
religioase. Astfel cu mult înainte de creştinarea Daciei, în triburile geţilor, dar şi 
ale tracilor adoratori ai lui Zalmoxe, existau sihaştrii sau oamenii cu 
comportament apropiat călugărilor. Erau fie oameni care se retrăgeau în 
meditaţie departe de lume, în numele lui Zalmoxis, fie cei care locuiau în 
comunitate, dar posteau aspru.    ”Poseidonos - ne spune Strabo(VII 3,3) - 
afirmă că misii se feresc prin cucernicie de a mânca vietăţi şi iată motivul 
pentru care nu se ating de carnea turmelor lor. Se hrănesc însă cu miere, lapte 
şi brânză, ducând un trai liniştit - pentru care pricină au fost numiţi theosebeis 
şi kapnobatai. Unii traci - spune acesta - îşi petrec viaţa fără să aibă legături cu 
femeile, numindu-se ktistai; ei sunt onoraţi şi socotiţi sacri, trăind aşadar feriţi 
de orice primejdie”, îl citează istoricul Ion Horaţiu Crişan, pe Strabo, în lucrarea 
sa „Spiritualitatea geto-dacilor”.    Totodată istoricul precizează clar că este 
vorba de adepţii cultului zamolxian, iar ”călugăria” şi ”postul” făceau parte din 
manifestărilor lor religioase. ”Este vorba de adepţii doctrinei zalmoxiene. 
Strabo(VII 3,5), atunci când vorbeşte despre Zalmoxis, ne spune că «a dăinuit la 
la geţi obiceiul pythagoreic adus lor de zalmoxis de a nu se atinge de carnea 
animalelor»”, precizează acesta.   Totodată, la daci exista o întreagă clasă 
preoţească, bine organizată, în frunte cu un mare preot, apropiat regelui, 
investit cu funcţii aproape de egal al regelui în timpul domniei lui Burebista şi 
ajungând apoi prin Deceneu şi Comosicus cel care deţine puterea laică şi pe cea 
religioasă.    Mircea Eliade vorbeşte, citând antici precum Strabo, despre o 
specializare a preoţilor de la taumaturgi la vrăjitori. Totodată este subliniată 
existenţa sihaştrilor, dacii ”sfinţi” care se retrăgeau în sălbăticie şi trăiau în 
post. Medicii daci şi preoţi în acelaşi timp vorbesc, scrie Eliade în ”De la 
Zalmoxe la Ghenghis Han”, despre vindecarea sufletului care duce apoi la o 
vindecare a trupului, concepţie asemănătoare creştinismului. Întrunind aceste 
premise, ca şi proorocirile lui Zalmoxis, Mircea Eliade trage concluzia că o 
creştinare precoce a Daciei, extrem de rapidă faţă de alte provincii, se 
datorează tocmai asemănărilor uluitoare dintre zalmoxianism şi 
creştinism.    ”Toate aspectele religiei lui Zalmoxis - escatologie, iniţiere, 
pitagoreism, ascetism, erudiţie de tip misteric - încurajau apropierea de 
creştinism. Cea mai bună şi cea mai simplă explicaţie a dispariţiei lui Zalmoxis şi 
a cultului său ar trebui căutată în creştinarea precoce a Daciei( dinainte de anul 
270 pCHR)”, scria Mircea Eliade. 

